Euroopa Parlamendi ja nõukogu aasta määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase taotluse avaldamine

(2021/C 430/12)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 2019/787 artiklile 27 (1).

TEHNILISE TOIMIKU PEAMISED SPETSIFIKAADID

„PREGLER“/„OSTTIROLER PREGLER“

ELi nr: PGI-AT-02512 – 7. juuni 2019

1. Nimetus

Pregler/Osttiroler Pregler

2. Piiritusjoogi kategooria

Puuviljadest valmistatud piiritusjook (määruse (EÜ) nr 110/2008 kategooria nr 9)

3. Piiritusjoogi kirjeldus

Füüsikalised, keemilised ja/või organoleptilised omadused

Toodet „Pregler“/„Osttiroler Pregler“ valmistatakse kääritamise ja destilleerimise teel üksnes Lienzi ringkonna määratletud geograafilises piirkonnas asuvates piiritusetehastes kas selle piirkonna õuntest ja pirnidest või üksikutel juhtudel ploomide lisamise teel, mis peavad samuti pärinema samast geograafilisest piirkonnast. Nüansirikka lõhnabuketi saavutamiseks kasutatakse mitmesuguseid õuna- ja pirnisorte.

Õunasisaldus on ülekaalus; pirnisisaldus ei ole alla 25 %.

Ploome, mis võivad anda kuni 25 % toote alkoholisisaldusest, lisatakse võrdses koguses kasutatavatele õuntele ja pirnidele üksnes juhul, kui tootja suudab tõendada, et ta on traditsiooniliselt ploome oma retsepti järgi valmistatud joogile lisanud vähemalt 20 järjestikuse aasta jooksul ja vastavad märgistamise erieeskirjad on täidetud.

— Valmispiiritusjoogi tegelik alkoholisisaldus: vähemalt 40 mahuprotsenti.

— Magusained maitse ümardamiseks: kuni 4 g suhkrut valmistoote liitri kohta väljendatuna invertsuhkrus.

— Etüülkarbamaat: kuni 1 mg liitri kohta – ploomide lisamise teel valmistatud tootes „Pregler“/„Osttiroler Pregler“.

— Lenduvad koostisosad: vähemalt 280 grammi ühe hektoliitri puhta alkoholi kohta.

— Etüülatsetaat: kuni 350 grammi ühe hektoliitri puhta alkoholi kohta.

— Selgus: selge.

— Värvus: värvitu.

— Lõhn/maitse: küpsetele Ida-Tirooli õuntele ja pirnidele iseloomulik aromaatne lillebukett ja täidlane puuviljamaitse, mis on kergesti äratuntavad; pirni maitse ei tohi kunagi domineerida. Juhul, kui lisatakse ploome: tavaliselt tasakaalustatud aromaatne lõhn ja õunviljade täidlane puuviljamaitse, millel on iseloomulik, hästi sulandunud ploomivarjund ja vaevumärgatav, mitte kunagi domineeriv ploomikivinüanss.

— Toidu lisaained: puuduvad.

Eriomadused (võrreldes sama kategooria piiritusjookidega)

Toote „Pregler“/„Osttiroler Pregler“ 40 mahuprotsendi suurune minimaalne alkoholisisaldus on suurem kui traditsioonilistel puuviljadest valmistatud piiritusjookidel ning selle maitse ümardamiseks kasutatava suhkru sisaldus on rangelt piiratud ja väga väike: kuni 4 grammi liitri kohta.

Üksnes õuntest ja pirnidest valmistatud tootel „Pregler“/„Osttiroler Pregler“ on värske puuviljane õunakoore aroom ja õrn seemnete/südamiku nüanss. Kergelt puuviljane ja mahlane õunakompoti lõhn, millesse on hästi sulandunud veidi banaani meenutavad pirninüansid koos kuivatatud pirnide, pirnimahla ja pirnikompoti varjunditega, muudab lõhna ümaramaks.

Ploomide lisamisega saavutatakse veidi pähkline mandliaroom, mis toetab suurepäraselt üldist lõhnabuketti.

Maitselt on „Pregler“/„Osttiroler Pregler“ tavaliselt mahe, hästi ümar ja harmoonilise pika järelmaitsega. Kasutatavate puuviljasortide mitmekesisuse tulemusena on see maitsetest tulvil ja nüansirikas. Puuviljaselt värskete ja õrnade õunakoore nootidega õunaaroomi toetavad küpsete pirnide magusad aroomid ning puuviljade estritest vallanduvad banaaninüansid.

Kui joogile on lisatud ploome, võib järelmaitses tuvastada šokolaadi ja kaneeli nüansse, mis muudavad selle kergelt mõrkjaks.

Toodet „Pregler“/„Osttiroler Pregler“ ei laagerdata kunagi puuvaatides, samuti ei kasutata selle säilitamiseks puiduhakkest või puitvooderdisega mahuteid.

4. Asjaomane geograafiline piirkond

Toodet „Pregler“/„Osttiroler Pregler“ toodetakse eranditult Lienzi ringkonna (Ida-Tirool) määratletud geograafilises piirkonnas asuvates piiritusetehastes.

Kõnealune piirkond hõlmab järgmisi omavalitsusüksusi: Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach ja Virgen.

5. Piiritusjoogi valmistamise meetod

Kääritamine ja destilleerimine

Toote „Pregler“/„Osttiroler Pregler“ valmistamise esimene etapp hõlmab üksnes määratletud geograafilises piirkonnas värskelt koristatud õunte ja pirnide ning vajaduse korral ka ploomide tükeldamist või purustamist.

Kasutatakse ainult küpseid, terveid ja puhtaid puuvilju. Kõik tükeldatud või purustatud puuviljad (meski) pannakse paaki või vaati (leotamine). Ploomikivisid tavaliselt ei eemaldata.

Teises etapis toimub meski kääritamine, mille käigus lisatakse tavaliselt naturaalset pärmi. Geneetiliselt muundatud pärmi ei kasutata. Kontrollitud temperatuuril ja kindlaid protseduure järgides toimuva kääritamise käigus muudetakse puuviljades sisalduv suhkur alkoholiks ja süsihappegaasiks. Keskmiselt kulub käärimisprotsessile 2–6 nädalat. Kui kääritamine on lõppenud, hoitakse kääritatud meski, mille alkoholisisaldus on 4–8 mahuprotsenti, seni kuni see on omandanud kasutatud puuviljadele iseloomuliku lõhna. Kui meski sisaldab ploomikive, eemaldatakse need enne segu valamist destilleerimismahutisse.

Kolmandas etapis destilleeritakse kääritatud meski lihtdestillaatorites või deflegmaatoriga destillaatorites. Pidev destilleerimine ei sobi kokku traditsiooniliste tootmismeetoditega ja seda ei kasutata. Olenevalt destilleerimisseadme tüübist (kas rikastamisalustega või rikastamisalusteta kateldestillaator) destilleeritakse meski üks või kaks korda kuni selle alkoholisisaldus jääb alla 86 mahuprotsendi. Tänapäeval kasutatakse üha enam rikastamisalustega vasest kateldestillaatoreid, nii et meski destilleeritakse ainult üks kord, mis lisaks energia säästmisele säilitab paremini ka puuviljade aroomi.

Tasakaalustatud ja harmoonilise koostise saavutamiseks hoitakse toodet pärast destilleerimist neljanda tootmisetapina vähemalt neli nädalat sobivates maitset mitte mõjutavates mahutites (klaasist mahutid, roostevabast terasest mahutid jne). Puidust, nt tammest või mooruspuust vaatides seda toodet ei laagerdata, samuti ei kasutata selle säilitamiseks puiduhakkest või puitvooderdisega mahuteid.

Pärast toote kirjeldatud tingimustes hoidmist toimub viienda ja viimase tootmisetapina viimistlusprotsess, mis hõlmab järgmisi etappe:

— (vabatahtlik) eri destillaatide segamine, mis peab vastama eespool esitatud nõudele;

— suure alkoholisisaldusega destillaadi (destillaatide) lahjendamine puhta joogiveega joomiseks sobiva kanguseni;

— pudelitesse või muudesse sobivatesse müügipakenditesse villimine või dekanteerimine ning

— märgistamine ja pakendamine.

Tootele „Pregler“/„OsttirolerPregler“ ei lisata toidu lisaaineid.

Maitse ümardamiseks võib valmistoote liitri kohta lisada kuni 4 grammi suhkrut, väljendatuna invertsuhkrus.

Destillaatide lahjendamine joomiskanguseni, villimine, märgistamine ja pakendamine võib toimuda ka väljaspool geograafilist piirkonda.

6. Seos geograafilise piirkonna või päritoluga

Seose suhtes olulised geograafilise piirkonna või päritolu üksikasjad

Põllumajandusettevõtete piiritusetehastes valmistatava toote „Pregler“/„Osttiroler Pregler“ tooraineks on alati olnud kaubanduslike eesmärkidega viljapuuaedadest või asjaomase geograafilise piirkonna põllumajanduslike majapidamiste rohumaadel asuvatest viljapuuaedadest või üksikutelt puudelt käsitsi korjatud õunad ja pirnid. Asjaolu, et traditsiooniline talumajapidamiste toodetud „Pregler“ on alati olnud üksnes õunviljadest valmistatud piiritusjook, tuleneb ajaloolisest maksuõigusest, mille kohaselt on alati üksnes õuntest valmistatud piiritusjooke maksustatud vähem kui täielikult või osaliselt luuviljadest valmistatud piiritusjooke.

Siiski on teada üksikuid juhtumeid, kus ka kaubanduslikel eesmärkidel tegutsenud piiritusetehased tavatsesid oma toodete erilisemaks muutmiseks lisada õuntele ja pirnidele teatava koguse ploome, tehes seda piirkondlikust eripärast ülemäära kõrvale kaldumata.

Lienzi ringkonnas on puuvilju kasvatatud juba aastasadu. Juba 1558. aastal rõhutati Lienzi puuviljade erilisi omadusi poeemis „Der fürstlichen Grafschaft Tyrol Landtreim“ („Poeem Tirooli vürstlikust krahvkonnast“), mille kirjutas Lienzi linnas sündinud Rösch von Geroldshausen. Kuni tänase päevani on tüüpilised (Ida-)Tirooli perekonnanimed tuletatud vanaülemsaksa- või romaanikeelsetest õunu tähistavatest sõnadest.

Lienzi ringkonnas kasvatatakse puuvilju „jahedates niisketes piirkondades“, mis asuvad 900 m kõrgusel merepinnast, ja „karmides niisketes piirkondades“, mis asuvad veelgi kõrgemal. Piirkonna kliimat mõjutab eriti tugevasti Alpide föön. Lienzi vesikonnas valitsev Alpide föön puhub sooja õhu ümberkaudsetesse lisajõgede orgudesse, luues Dolomiitide põhjaservas ainulaadse mikrokliima. Fööni tekitatud kõrge temperatuur ja madal õhuniiskus koos selge õhu ja kuiva tuulega, mis vaheldub föönita perioodidega, tagab puuviljade valmimiseks ainulaadsed tingimused, milles arenevad neile omased eriti intensiivne lõhn ja maitse. Need ilmastikutingimused koos piirkonnale omase mullastikukoostisega, mis ulatub lubjarikkast lammimullast, liustikusetete ja pruunmullani, on muutnud puuviljakasvatuse Lienzi ringkonnas millekski eriliseks ja andnud eelkõige õunviljadele „ainult neile omase kvaliteedi“.

Nimetuse „Pregler“ eripära tuleneb murdesõnast „pregeln“, mida kasutatakse tavaliselt ainult Ida-Tirooli geograafilises piirkonnas.

Sõna „pregeln“, „prägeln“ või „brägeln“ tähendab küpsetamist, keetmist või hautamist. Selle mõistega tähistati tavaliselt kange alkohoolse joogi rafineerimist. Kuni tänaseni kasutatakse Ida-Tiroolis sõna „pregeln“ väga laialdaselt kange alkohoolse joogi destilleerimise tähistamiseks. Varem nimetati Ida-Tirooli talumajapidamistes kasvatatud õuntest ja pirnidest valmistatud piiritusjooke üldiselt „Pregleriks“.

1991. aastal kogunesid 20 kangete alkohoolsete jookide tootjat üle kogu Lienzi ringkonna, et luua Dölsachis Ida-Tirooli Pregleritootjate Ühing, eesmärgiga hoida ja parandada „Pregleri“ kvaliteeti ning jätkata selle valmistamise traditsiooni ka tulevikus.

Nendest traditsioonidest lähtudes ja pärast toote „Pregler“ kandmist 1998. aastal Austria toiduregistrisse, lisati toode 24. juuli 2012 dekreediga nr BMG-75210/0006-II/B/13/2012 sama registri neljanda väljaande peatükki B 23 kui üleriigilise tähtsusega kaitstud geograafiline tähis. Sellest ajast alates on „Pregler“/„Osttiroler Pregler“ kuulunud riikliku erikaitse alla.

Tänu Lienzi ringkonna asukohale, mis on turistidele ja turismiga seotud kaubandussuhete seisukohast eriti ligitõmbav, on „Pregler“/„Osttiroler Pregler“ nüüdseks toode, mida tuntakse ja tunnustatakse ka kaugel väljaspool Austria piire, olles samas piirkonna ja selle piiritusetehastega tihedalt seotud ja seda mitte ainult keeleliselt.

Toote „Pregler“/„Osttiroler Pregler“ populaarsust ja seega head mainet kinnitavad paljud võidetud auhinnad, näiteks kuldmedal 2016. aasta rahvusvahelisel veini ja piiritusjookide konkursil (Cranleigh, Ühendkuningriik), mitu auhinda paljude maapiirkonna piiritusetehaste toodetele „Pregler“/„Osttiroler Pregler“ 2018. aasta Tirooli liidumaa kangete alkohoolsete jookide konkursil, kuldmedal kuuendal Berliini iga-aastasel piiritusjookide konkursil ja hõbemedal 2019. aasta konkursil Destillata. Seda, kuivõrd tihedalt on selle puuviljadest valmistatud piiritusjoogi maine seotud nimetusega „Pregler“/„Osttiroler Pregler“, näitavad nii kohalikus kui ka rahvusvahelises ajakirjanduses (Tiroler Tageszeitung , Kleine Zeitung, Osttiroler Bote, Bezirksblätter Osttirol), nädalalehes Die Zeit, 1. detsembri 1995. aasta väljaandes Zeitmagazin nr 49 ilmunud artiklid ja viited, samuti erialased artiklid („Besseres Obst“ („Paremad puuviljad“)). Kultuurialgatuse raames korraldati isegi üritus „Pregler G’schichten“, mille teemaks oli „Pregler“: osa piirkondlikust identiteedist ja Ida-Tirooli kultuurist.

Piiritusjoogi eriomadused, mis tulenevad geograafilisest piirkonnast

Tänu Lienzi ringkonna määratletud geograafilises piirkonnas valitsevale kliimale, eriti päevaste ja öiste temperatuuride vahelisele märkimisväärsele erinevusele õunte ja pirnide küpsemise perioodil, mullastiku mõjule ja enam kui 100 aasta vanusele maaviljelustraditsioonile, toetab üksnes selles piirkonnas kasvanud õunviljade (õunad ja pirnid) kvaliteet märkimisväärselt toote „Pregler“/„Osttiroler Pregler“ eripära, andes toodetele eriliselt rikkaliku puuviljaaroomi, mis mõjub kasutatud sortide rohkuse tõttu veenvalt kompaktse ja nüansirikkana.

7. Euroopa Liidu või riiklikud/piirkondlikud õigusnormid

Õiguslik alus: piiritusjooke käsitlevad ELi õigusaktid; toiduainete märgistamist käsitlevad horisontaalsed ELi õigusaktid

Nõude (nõuete) kirjeldus: puuviljadest valmistatud piiritusjookide üldised kvaliteedinõuded

8. Taotleja

Nimetus: föderaalne sotsiaal-, tervishoiu-, hooldus- ja tarbijakaitseminister Õiguslik seisund: liiduvalitsuse osaks olev föderaalne ministeerium

Aadress: Radetzkystraße 2, 1030 Viin, Austria

E-post: post@sozialministerium.at, ixb13@sozialministerium.at

Tel +43 1711000

9. Geograafilise tähise täiend

–

10. Märgistamise erieeskirjad

Ploomide lisamise näitamine

Tarbijate täielikuks teavitamiseks peab ploomide lisamine olema selgelt näidatud kas pildina või sõnaliselt märgistuse kõige nähtavamal osal (esikülje etiketil).

Tootjale viitamine

Viitamine toote valmistanud piiritusetehasele või tootjale on kohustuslik.

Liidu sümbol

Registreeritud geograafiliste tähiste puhul kasutatavat ja määruse (EÜ) nr 1898/2006 V lisas kehtestatud liidu sümbolit võib kasutada vastavalt komisjoni rakendusmääruse (EL) nr 716/2013 artiklile 22.

(1) EÜT L 130, 17.5.2019, lk 1.